Μοντέλο για απομακρυσμένη πρόσβαση σε ηλεκτρονικό ιατρικό φάκελο ασθενών με χρήση τεχνολογιών έξυπνων κινητών τηλεφώνων και έξυπνων καρτών (java cards)
Authors: Καράμπελας Βασίλειος 
Published: September 2021

Η παρούσα διδακτορική διατριβή στοχεύευι στην ανάπτυξη και την πιλοτική εφαρμογή ενός ολοκληρωμένου συστήματος, το οποίο συνδυάζει τις τεχνολογίες των Έξυπνων Κινητών Τηλεφώνων και των Έξυπνων Καρτών Υγείας, προκειμένου να παρέχει στους Επαγγελματίες της Φροντίδας Υγείας απομακρυσμένη και φορητή πρόσβαση στους Ηλεκτρονικούς Φακέλους Υγείας των ασθενών τους. Το Προτεινόμενο Σύστημα αποτελείται από μια Έξυπνη Κάρτα Υγέιας τεχνολογίας Java 3.0, ένα ¨Εξυπνο Κινητό Τηλέφωνο Android με συνδεσιμότητα Bluetooth και 3G, ένα Διαδικτυακό Διακομιστή στον οποίο είναι εγκατεστημένη μια βάση MySQL στην οποία αποθηκεύονται οι Ηλεκτρονικοί Φάκελοι Υγείας των Ασθενών, και έναν αναγνώστη καρτών τεχνολογίας Bluetooth. Δεδομένης της μη εύρεσης στην αγορά αναγνώστη καρτών bluetooth συμβατού με Android, αυτός προσομοιώθηκε από ένα φορητό υπολογιστή με Bluettoth στον οποίον συνδέθηκε ένας αναγνώστης έξυπνων καρτών με συνδεσιμότητα USB. Το λογισμικό του συστήματος, αποτελείται από το πρόγραμμα Java που τρέχει πάνω στην Έξυπνη Κάρτα, τις εφαρμογές Android που τρέχουν πάνω στο Έξυπνο Κινητό Τηλέφωνο, την βάση δεδομένων MySQL, καθώς και από κάποια δευτερεύοντα λογισμικά, τα οποία αναλαμβάνουν την διασύνδεση του αναγνώστη καρτών με το κινητό τηλέφωνο (μέσω H/Y) και την διασύνδεση της εφαρμογής Android με την βάση δεδομένων MySQL.Το σύστημα επιτρέπει στον Επαγγελματία της Φροντίδας Υγείας, να διαβάσει την Έξυπνη Κάρτα Υγείας ενός ασθενή, με την βοήθεια του Ασύρματου Αναγνώστη Καρτών, ο οποίος είναι συνδεδεμένος με το Έξυπνο Κινητό Τηλέφωνο. Το Έξυπνο Κινητό Τηλέφωνο ανακτά από την κάρτα, τις βασικές πληροφορίες υγείας του ασθενούς καθώς και τον κωδικό του, τον οποίο χρησιμοποιεί ώστε να συνδεθεί, μέσω διαδικτύου, στον διαδικτυακό διακομιστή. Έτσι ο Επαγγελματίας της Φροντίδας Υγείας, αποκτά πρόσβαση στις πληροφορίες που περιέχονται στον Ηλεκτρονικό Ιατρικό Φάκελο του Ασθενούς, οι οποίες προβάλονται στην οθόνη του Έξυπνου Κινητού του Τηλεφώνου. Ο αναλυτικός Ηλεκτρονικός Ιατρικός Φάκελος του ασθενούς βρίσκεται αποθηκευμένος στην απομακρυσμένη διαδικτυακή βάση δεδομένων, ενώ στην ενσωματωμένη μνήμη της ίδιας της Έξυπνης Κάρτας Υγείας αποθηκεύονται μόνο οι πλέον βασικές πληροφορίες υγείας του ασθενούς, ή αλλιώς οι πληροφορίες υγείας έκτακτης ανάγκης.Η αξιολόγηση του συστήματος, με βάση το Μοντέλο Αποδοχής Τεχνολογίας (Technology Acceptance Model - ΤΑΜ), από 62 Επαγγελματίες της Φροντίδας Υγείας, 40 Ιατρούς διαφόρων ειδικοτήτων και 22 Νοσηλευτές/ιες, καθώς και από μια στοχευμένη ομάδα 7 Ειδικών της Πληροφορικής που εργάζονται σε νοσοκομεία έδωσε πολύ ενθαρρυντικά αποτελέσματα. Πιο συγκεκριμένα το Προτεινόμενο σύστημα συγκέντρωσε υψηλές βαθμολογίες όσον αφορά την ευκολία χρήσης του, την χρησιμότητά του, την στάση των συμμετεχόντων απέναντι στην χρήση του αλλά και την πρόθεση τους να το χρησιμοποιήσουν ως ασθενείς, καθώς και όσον αφορά την γενικότερη αξιολόγισή του.Τέλος το προτεινόμενο σύστημα χαρακτηρίζεται από χαμηλό κόστος υλοποίησης ενώ προσφέρει μια ολοκληρωμένη λύση που συνδυάζει την ασφάλεια των έξυπνων καρτών υγείας, την φορητότητα των κινητών τηλεφώνων και την πληρότητα ενός πλήρους Ηλεκτρονικού Φακέλου Υγείας. Πρόκειται για ένα εύκολα εφαρμόσιμο και αξιοποιήσιμο σύστημα το οποίο μπορεί να ωθήσει την Ελλάδα στην προμετωπίδα των εξελίξεων στον κλάδο της Πληροφορικής Υγείας.